Coetzee bedank ook as raadslid van SAMV | Maroela Media
Dr. Angelique Coetzee, voormalige voorsitter van die Suid-Afrikaanse Mediese Vereniging (SAMV), het volgens die raad nou ook as raadslid van die vereniging bedank nadat daar begin is met tugstappe teen haar.
'n Herrie woed die afgelope paar dae ná Coetzee se opmerking teenoor 'n radiostasie oor toelatingsvereistes by mediese skole. Sy het onder meer gesê die proses is hoogs verpolitiseer en dat mediese fakulteite raskwotas het vir voornemende mediese studente.
Die SAMV sê nou hoewel hulle ontevrede was met dié uitlatings, die vereniging nooit van plan was om verdere stappe te doen nie. 'n Daaropvolgende onderhoud met die radiostasie RSG het die raad egter warm onder die kraag gehad en daar is besluit om tugstappe te doen.
Die SAMV het hom aanvanklik van Coetzee se uitlatings oor raskwotas gedistansieer en gesê dat dit nie die etos van die vereniging en die demokratiese beginsels waarvoor dit staan, verteenwoordig nie. "Die raad was ongelukkig met Coetzee se uitlatings, maar het na 'n verskoning daaroor die saak as afgehandel beskou," het dr. Eddie Ngwenya, nuwe ondervoorsitter van die SAMV, by navraag aan Maroela Media gesê.
Coetzee het Donderdagaand, ná die omstrede onderhoud oor raskwotas, by 'n raadsvergadering van die SAMV as voorsitter bedank, maar steeds as raadslid aangebly.
Sy het die volgende oggend in die radio-onderhoud onder meer bevestig dat sy as raadslid gaan aanbly en het gesê die SAMV-vergadering was nie hoofsaaklik om die rotasie van direkteure te bespreek nie, maar om 'n memorandum van inkorporasie – oor hoe die raad se voorsitter en ondervoorsitter gekies word – te hanteer.
Volgens Coetzee het sy ná 'n ure lange vergadering besluit om as voorsitter te bedank, onder meer omdat sy gemeen het die raad wil sekere besluite teen regsadvies neem.
Sy het ook gesê die vereniging het talle e-posse ontvang van mense wat benadruk het dat haar stelling oor die toewysing van studiegeleenthede korrek was, maar dat dit nie in ag geneem is nie.
Nadat sy Vrydag die radio-onderhoud toegestaan het, het die raad besluit om Coetzee in haar hoedanigheid as raadslid te skors. "Die raad het dit [die onderhoud] gesien as onvanpas vir iemand wat nie die amptelike woordvoerder is nie."
Volgens Ngwenya het die SAMV gemeen Coetzee veroorsaak verdeling en dryf 'n narratief waarmee die SAMV hom nie wil assosieer nie.
Daar is besluit dat Coetzee aan 'n tugverhoor deur 'n onafhanklike ondersoeker onderwerp sal word, waarna 'n aanbeveling aan die raad gedoen sal word.
"Intussen is sy as voorsorgmaatreël as lid van die raad geskors," sê Ngwenya.
Hy het Coetzee bestempel as 'n kollega vir wie hy "groot agting" het.
Volgens hom het die raad Sondag 'n e-pos van Coetzee ontvang waarin sy ook as raadslid bedank, waarna daar geen nut meer vir 'n tugproses was nie.
Sy bly egter steeds 'n gewone lid van die SAMV, sê Ngwenya.
Coetzee het nie dadelik op navrae gereageer nie. Sy het vroeër gesê kwessies moenie oor ras of politiek gaan nie, maar oor wat die beste is vir dokters en die algemene publiek wat deur hulle behandel word.
Ai tog. Een van die min mense wat ek respekteer het in daai vereniging.
MMMMM, dit is omdat die dokter die waarheid gepraat het dat almal nou engele is. Vriende van my se seuns het uitstekende punte behaal, maar is geweier (net omdat hulle wit is). Moenie nou ewe skielik onskuldig pleit nie!
Deur die waarheid te praat trap sy ongelukkig op n paar tone. Gelukkig maak haar interegiteit vir haar meer saak as n possisie op die raad
Die waarheid maak seer, en daarom mag dit nie gedeel word nie….hulle het haar "getug" oor sy nie die vereniging se amptelike woordvoerder is nie…. So sy kan nou in haar privaat hoedanigheid ons beter inlig oor wat daar aangaan, of hoe
Dr Coetzee jy het die steun van duisende mense in SA en wat die SAMV betref julle is soos die anc. wat verwag dat jy polities korrek moet optree kry vir julle die middel vinger.